Sondaj PSD Suceava pentru președinția Consiliului Județean: Gheorghe Flutur – 37%, Gheorghe Șoldan – 32%
În cursul zilei de astăzi, PSD Suceava a făcut publice rezultatele unui sondaj de opinie realizat la finalul anului trecut, potrivit căruia actualul președinte al Consiliului Județean Suceava, Gheorghe Flutur este pe primul loc în opțiunile de vot la nivelul județului pentru obținerea unui nou mandat. Potrivit sondajului de opinie realizat de CURS, la întrebarea "Dacă alegerile pentru președintele Consiliului Județean Suceava ar avea loc duminica viitoare și ar candida următoarele persoane, dumneavoastră pe cine ați vota?", pe primul loc se află liderul PNL Suceava și actualul șef al administrației județene, cu 37%, urmat de deputatul PSD de Suceava, Gheorghe Șoldan, cu 32%. Pe locul trei în sondaj apare primarul din Bosanci, Neculai Miron, din partea AUR, cu 23%, iar pe locul al patrulea este liderul USR Suceava, Gianina Ursu, cu 7%.
De asemenea, la întrebarea "În opinia dumneavoastră care dintre următoarele partide are cea mai mare putere de a schimba ceva în bine în România?", PSD se află pe primul loc cu 31%, urmat de PNL – 19%, AUR – 17% și USR – 4%.